Bejaarde vrou vir ure in warm kar toegesluitŉ Bejaarde vrou in haar tagtigs, moes Dinsdagmiddag vir hitte-uitputting behandel word nadat sy in ŉ voertuig by ŉ winkelsentrum in Boksburg toegesluit was. “Die polisie en paramedici is omstreeks 16:00 ontbied nadat die vrou verbygangers se aandag in die parkeerterrein getrek het. Die voertuig het in die son gestaan. Met ons aankoms was die vrou steeds in die kar, die deure was gesluit en al die vensters was toe,” het Derrick Banks, ŉ woordvoerder van ER24, gesê. Die polisie het die voertuig oopgemaak waarna die vrou behandel kon word. Na wat verneem word, was die bejaarde vrou vir langer as twee ure in die voertuig. Die polisie ondersoek die voorval.